google/wiki40b huggingface dataset:
Pavana III oljekraftverk

Pavana III oljekraftverk er et oljekraftverk i området San Lorenzo i Honduras. Det har en installert produksjonskapasitet på 267,2 MW, fordelt på 16 like store turbiner á 16,7 MW hver. Anlegget ble påbegynt omkring 2000 og stod ferdig i 2005. Brenselkilden er tungolje. Utstyret er levert av Wärtsilä.
Kirill (navn)

Etymologi

Kirill har opprinnelse som en russisk form av greske Kyrillos (gresk: Κυριλλος), som er dannet av kyrios, «herre».
Cyril er en engelsk kortform av Cyrillus, den latinske formen av Kyrillos.
Actis

Egenpresentasjon

Actis - Rusfeltets samarbeidsorgan er en paraplyorganisasjon for 32 organisasjoner som jobber på rusfeltet. Som paraply er organisasjonen partipolitisk uavhengig og livssynsnøytral.
Organisasjonens hovedkontor ligger i Oslo. Actis har også kontor i Brüssel for å følge opp saker i EU med betydning for rusfeltet.
Orkerød Hageby

Orkerød Hageby er et boligområde i Moss kommune i Østfold. Det ble anlagt i årene 1946-1947, med F.S. Platou som arkitekt.
Orkerød Hageby er står på liste over registrerte kulturminner i Moss.

Hageby-idealet

Hageby-bevegelsen startet i England med Ebenezer Howard som bevegelsens fremste ideolog. Også i Norge ble hageby-konseptet populært over store deler av landet. Fra Arctanderbyen ble bygget i Oslo på begynnelsen av 1900-tallet og frem til 1960-tallet ble det anlagt mange hagebyer i Norge. Dette var boligområder der det i tråd med hageby-prinsippene ble lagt vekt på at folk fra arbeiderklassen skulle kunne bo i småhusbebyggelse med mye frisk luft og vegetasjon rundt seg, ha mulighet for å dyrke nyttevekster i egne ha<ger, og ha kort vei til jobb, skole og butikker.
Også i Østfold ble det anlagt en rekke boområder etter denne modellen, og Orkerød Hageby er en av hagebyene som ble etablert i Moss.

Orkerød Hagebys historie

Orkerød Hageby ble anlagt for å skaffe boliger til arbeiderne på Moss Glassverk. Glassverket hadde tradisjon for å ta godt vare på sine glassblåsere, som i tillegg til å være de best betalte fagarbeiderne i byen, fra starten av hadde fri bolig med brensel.
Kondolerer

Kondolerer er en forestilling skrevet og framført av Else Kåss Furuseth. Den gjengir en sann historie fra Elses liv da hun som 11-åring mistet moren og som 28-åring mistet broren. Begge to begikk selvmord. Forestillingen hadde premiere på Torshovteatret i september 2011 og var produsert av Feelgood Scene og Nationaltheatret. Regissøren for stykket var Arvid Ones.
Furuseth blandet komikk inn i forestillingen, og var seg bevisst at det kunne oppfattes som et overtramp å bruke humor i omtalen av selvmord. I begynnelsen av forestillingen uttalte hun derfor at «(j)eg håper jeg ikke sårer noen». Hun fortalte om barndommen på Jessheim og hvordan livet ble da moren og broren tok livet sitt. Forestillingen fikk svært gode kritikker. Dagbladet skrev: «Else Kåss Furuseth klarer å få oss til å le med henne. Gitt temaet er det imponerende.» Klassekampens anmelder var også fornøyd: «Med døden som bakteppe ender Kondolerer opp som en morsom hyllest til livet.» Forestillingen ble satt opp på Amfiscenen på Nationaltheatret etter å ha trukket fulle hus på Torshovteatret. 
I 2012 mottok Else Kåss Furuseth Wenche Foss' ærespris blant annet for Kondolerer.
I juni 2013 ble stykket flyttet fra Nationaltheatrets Amfiscene til Hovedscenen ved samme teater.
I november 2016 skulle hun gi ut boken Det er de smarte som dør basert på brorens selvmord og Kondolerer.

Oppfølger

I januar 2018 hadde Nationaltheatret urpremiere på Else Kåss Furuseths oppfølger til stykket Kondolerer. Den nye forestillingen bærer tittelen Gratulerer. Aftenpostens anmelder Mona Levin var svært begeistret for den nye forestillingen, og slo fast i overskriften: «Else Kåss Furuseth er tilbake. Det er bare å gratulere.» I anmeldelsen fremhevet hun både Furuseth selv, regissøren Arivid Ones og selve stykket: «Det er en stor tekst, som når den får den siste biten av selvfølgelighet, blir enda større. (---) I serieuniversene venter man alltid ivrig på en sesong til. Her også. Med en tilnærmet happy end.»
Tylldal

Tylldalen er både et dalføre og ei fjellbygd i Tynset kommune i Nord-Østerdalen, Hedmark. Bygda ligger helt øverst i Tylldalen og har om lag 500 innbyggere. Tylldalen har både skole, barnehage, nærbutikk, kirke, flere grendehus, og noen bedrifter.
Dalføret dannes av elva Tysla, som er ei tilførselselv til elva Rena. I øst ligger fjellmassivet Fonnåsfjellet, i vest Tronfjellet (Tron) på 1666 moh.. Bygda ligger langt oppe i Tysla, som renner sørover fra bygda og inn i Rendalen kommune, til Lomnessjøen og Storsjøen. Jutulhogget ligger sørvest for bygda, på andre sida av Tylldalen og går gjennom fjellet til Østerdalen og Glomma i vest.

Næringsliv

De fleste som bor i Tylldalen arbeider på Tynset, som er regionsenteret i fjellregionen. Jordbruk er en viktig næringsvei i Tylldalen. Tylldalens hovedfartsåre er fylkesvei 30, og rutebusser mellom Tynset og Rena/Koppang kjører daglig på denne veien.

Historie

Bygda har mange minner fra katolsk tid, da Tynset sognet til Nidaros. Pilegrimsvandringene gjennom dalen er den historiske bakgrunn for friluftsteatret Tylldalspelet. Forestillinga Dei urolege av hjarte av Ola Jonsmoen og Ellef Røe, som hadde premiere i 1976.

Kultur

Tylldal Idrettslag kommer fra bygda, og det finnes både skytebane, hoppbakke, lysløype og fotballbane i Tylldalen. Tylldalen er også kjent for det tradisjonelle «olsokspelet», som arrangeres hvert år på Tylldalen bygdetun. Tylldalen er rik på natur og friluftsopplevelser. Det finnes muligheter for overnatting på Tron ungdomssenter, som ligger midt i mellom Tylldalen og Tynset, rundt 10 kilometer nord for Tylldalen.
Diplognathini

Utseende

Stort sett middelsstore (8-20 millimeter) gullbasser. De er ikke metallisk fargede men oftest flekkete eller spraglete i grått, brunt og gult.

Utbredelse

Gruppen er utbredt i tropiske områder av Afrika og Asia.
Vort Land

Vort Land var et ukeblad som utkom med 26 nummer i 1867.
Vort Land ble stiftet av blant andre Werner Werenskjold og Ernst Sars, og ble regnet som en fortsettelse av A. O. Vinjes Dølen. «Kjelleren» i bladet var forbeholdt Vinje. Ukebladet utkom mellom 10. mars og 29. september 1867. Ifølge Bernhard Dunker ble ukebladet snart preget av stridigheter: «Dølen begynder i Kjelderen allerede at føre Krig med sine Husfæller i Stuen». Mange av medarbeiderne gikk over i det nye Dagbladet, som ble stiftet i 1869.
Tidsskrift med samme navn ble utgitt av Israel Dehn (Frithjof Foss) 1881–82 og av Gustav O. Eriksen i 1909.
Reidar Schjei

Utmerkelser

Schjei er tildelt Forsvarsmedaljen med to stjerner, og Forsvarets medalje for internasjonale operasjoner med én stjerne.
Er tildelt følgende priser: Elverum Fotball sitt Hederstegn 2008. Indre Østland Fotballkrets Hederspris 2009. 
Årets trenerildsjel i Norsk Fotball 2010. Æresmedlem i Elverum Fotball 2013.Tildelt Kongens fortjenstmedalje i 2013.
Nacht und Nebel

Nacht und Nebel (tysk for «natt og tåke», forkortet NN) er kallenavn på et førerdirektiv utstedt av Adolf Hitler 7. desember 1941 med den hensikt at politiske aktivister skulle arresteres og «forsvinne» i tyske konsentrasjonsleire og tyskokkuperte områder under andre verdenskrig. «Natt og tåke»-dekretet gjaldt fra 29. desember 1941 i Norge, Nederland, Belgia og Frankrike.

Historikk

Dekretet hadde overskriften «Retningslinjer for forfølgelsen av straffbare handlinger mot riket eller tyske tropper i de besatte områder» (Richtlinien für die Verfolgung von Straftaten gegen das Reich oder die Besatzungsmacht in den besetzten Gebieten). Det ble underskrevet av Wilhelm Keitel, øverste leder for de tyske styrkene, og gjennomført av Oberkommando der Wehrmacht.
Direktivet innebar at sabotører, kommunister, motstandsfolk og andre personer som var i besittelse av våpen eller på annet vis kunne mistenkes for å hjelpe til i motstandskampen, kunne bli deportert til det nasjonalsosialistiske Tyskland uten at pårørende eller lokale myndigheter ble underrettet.
Omkring 7000 personer fra Norge, Nederland, Belgia og Frankrike ble sendt til fengsler og konsentrasjonsleire der de skulle arbeide seg til døde: Med minimale matrasjoner ble de pålagt hardt fysisk arbeid. De kunne også henrettes. Begrepet var under krigen en hemmelig ordning i Tyskland. Tyske soldater og embetsmenn omtalte fangene som «NN-fanger». Først etter krigen ble ordningen og omfanget kjent.
Ordene Nacht und Nebel ble ikke skrevet i direktivet, men tatt i bruk som betegnelse av SS, Gestapo, Wehrmacht og tyske byråkrater. De arresterte ble registrert som NN-fanger i de tyske leirene. N.N. er også forkortelse for det latinske nomen nescio som betyr «ukjent navn».
Ordene Nacht und Nebel ble trolig første gang brukt i en tekst av Goethe og seinere i Wagners opera Rhingullet.
Trebåt

Trebåt er en båttype laget av (eller hovedsakelig av) treverk. Trebåter blir bygget av trebåtbyggere, eller i noen spesielle tilfeller hjemme som en hobby.
I dag er trebåten en moderne båtkonstruksjon som ofte kombinere flere typer materialer. Det finnes en betydelig antall type trebåter. Snekke, skøyter, seilbåter og motorbåter. Selv om plastbåten er en stor aktør eksisterer det mange trebåter i dag, og noen kan en se på museer som har samlet gamle og spesielle modeller. Det arrangeres også trebåtfestivaler hvor trebåter stilles ut Kjente trebåter er for eksempel vikingskipene, «Fram» og Redningsskøyta. Kjente trebåtbyggere: Colin Archer, Johan Anker og Bjarne Aas.
MF «Sandøy»

MF «Sandøy» er en bilferge bygget i 1965 for Fylkesbaatane i Sogn og Fjordane. Fergen gikk i rute for rederiet frem til 1991.
Trailerjenta

Trailerjenta er det andre albumet til countrygruppa Western Swingers. Albumet ble spilt inn i Busk Lydstudio i Det hvite hus i Porsgrunn i 1985.
Come Shine

Come Shine (etablert i Trondheim i 1998) er en norsk jazzgruppe med bakgrunn fra Jazzlinja (NTNU), bestående av Sondre Meisfjord (bass), Håkon Mjåset Johansen (slagverk), Erlend Skomsvoll (piano) og Live Maria Roggen (vokal). Bandet debuterte på Vossajazz 1999 og har siden gjort seg nasjonalt bemerket for fantasifulle og nyskapende tolkinger av jazzstandarder. De fikk Spellemannprisen 2002 i klassen jazz for Do Do That Voodoo. De hadde pause fra 2004 til høsten 2010, hvor de ble samlet igjen i anledning NTNU sitt 100-årsjubileum .
Come Shine har i flere perioder samarbeidet med orkestre, deriblant Kringkastingsorkestret og TrondheimSolistene, i arrangementer av pianist Erlend Skomsvoll. I august 2013 produserte Roggen og Skomsvoll en hyllestkonsert til Nora Brockstedt under Oslo Jazzfestival: "NORA" i Den norske Opera & Ballett, der Come Shine fungerte som husorkester med Jan Eggum, Svante Thuresson, Emilie Stoesen Christensen, Tuva Syvertsen og Hanna Paulsberg som gjestesolister.
Høsten 2013 gikk de i Atlantis studio i Stockholm for å spille inn ny plate, Red and Gold, som ble sluppet mars 2014. Red and Gold er Come Shines første utgivelse på vinyl, og vinylutgaven har flere spor enn CD-utgaven. I 2016 ga de ut Norwegian Caravan sammen med Kringkastingsorkestret og ble nominert til Spellemannprisen 2016 i klassen jazz.
Fullmektig

Fullmektig kan dels betegne en person som har en fullmakt i avtalerettslig sammenheng og kan dels være en stillingstittel med varierende innhold. I den norske sentrale statsforvaltningen var fullmektig, også betegnet kongelig fullmektig, historisk den høyeste tittelen på saksbehandlernivå og inntok en posisjon som er sammenlignbar med dagens tittel seniorrådgiver. Stillingen var på 1800-tallet den laveste embedsstillingen, med utnevnelse i statsråd, krevde høyere utdannelse og var plassert rett over kopist (senere delt i assistent og sekretær) og rett under byråsjef. Omkring århundreskiftet 1900 hadde en fullmektig en lønn på 3 120, mens en kopist tjente 1 000 og en byråsjef tjente 4 000. Fullmektig var også brukt tilsvarende i andre offentlige virksomheter. Fullmektig kunne i det private næringslivet også være tittel på en leder for en virksomhet, med omtrent samme betydning som «bestyrer» eller daglig leder. Tittelen fullmektig er også brukt i en urelatert betydning som kontorfullmektig, også kalt bare fullmektig.
Alle liker Peter

Handling

Peter Erdmann er student og musiker. Sammen med vennen Tommy har han et rockeband. Peter bor sammen med sin mor, som har vært enke i mange år. Mor Sylvia blir oppvartet av salgsrepresentanten Bernd Werding. Peter bryr seg om sin mor og ønsker henne ny lykke. Hun vil ikke at Werding skal vite at hun er ti år eldre enn hun utgir seg som og at hennes sønn allerede er voksen. Derfor må Peter spille en 14-årig unggutt. Samtidig tjener han til studiene med en jobb i firmaet til generaldirektør Steiner. Den vennlige Steiner liker ungdommenes musikk og inviterer Peter og Tommy til å opptre på en fest hjemme hos ham. Begge aksepterer begeistret dette. På festen forelsker Peter seg i Kitty, den eldste av Steiners tre døtre. Festen blir også en stor suksess musikalsk sett, til Peters mor plutselig dukker opp med sin kjære Werding. Han må ikke under noen omstendigheter kjenne igjen Peter.

Anmeldelser

VideoWoche mente at Peter Kraus, det tyske svaret på Bill Haley, sørget for god og framfor alt barnetillatt underholdning. Videre stod det at koselige sanger, sympatiske skuespillere og den meget forutsigelige historien gjorde denne komedien til en prototypisk søndagsmiddagsunderholdning.
TV-Spielfilm vurderte filmen slik: «Humoren er ikke platt, ofte sågar med glimt i øyet. Ikke bare Peter, men denne filmen må man også elske.»
Radio City Music Hall

Radio City Music Hall er et teater i New York. Teatret ligger i Rockefeller Center, i nærheten av Times Square på Manhattan. Radio City åpnet i 1932, og interiøret er utført i glass, aluminium, krom og geometrisk ornamentering i art deco-stil, typisk for tidens arkitektur i New York. Med 5933 sitteplasser var teatret verdens største da det åpnet, og det regnes fremdeles som USAs største innendørs teater.
Bl.a. den årlige MTV Video Music Awards-forestillingen, Tony Awards og Grammy-prisutdelingen holdes i Radio City.
Oldemors visebok

«Oldemors visebok» er en samling gamle viser fra svunne tider, utgitt av Eli Støre Erichsen, på Cappelens Forlag i 1976. Eli Støre Erichsen samlet på viser hele sitt liv, blant norske utvandrer i Amerika før 1900, blant fangene i arresten hos bestefaren, som var lensmann, og ellers rundt omkring hvor det ble sunget. En del av disse sangene har hun samlet i denne boken som har fått tittelen «Oldemors visebok». Her er gamle skillingstrykk, populære sanger hentet fra romaner og fortellinger, fra syngespill og kabareter, sjømannsviser og annet. Hver vise er også med notebesifring.
Støre Erichsen forteller også i forordet sitt at det var spesielt visene «Ene og forlatt», «Kan du glemme gamle Norge» og «Ben Bolt», som ga støtet til hennes interesse for den gamle sangskatten. Erichsen vokste opp i en liten prærieby i Midt-Vesten, men kom som 7 åring i 1901 tilbake til Norge. Hennes bestefar var den politikeren C. M. Havig, som også var lensmann i Vefsn. Eli Støre Erichsen retter også en takk til Universitetsbiblioteket i Oslo, Svensk visearkiv og Dansk Folkemindesamling for hjelp til opplysninger og tekster i denne boken. Boken er tilegnet hennes barn, barnebarn og oldebarn, så man kan trygt si at dette er «Oldemors visebok».
Håndball-VM 1971 for kvinner

Innledende runde

De ni deltagerlandene ble delt inn i 3 grupper á 3 land. De to beste fra hver gruppe gikk videre til hovedrunden, mens de på sisteplass i hver gruppe spilte plasseringsspill om plasseringene 7-9.
That Old Black Magic

«That Old Black Magic» er en amerikansk sang komponert av Harold Arlen med tekst av Johnny Mercer. Den ble utgitt for første gang i 1942 og har blitt en standardrepertoar som har blitt spilt inn av en rekke artister, inkludert Frank Sinatra, Judy Garland, Bing Crosby, Sammy Davis jr., Doris Day, Ella Fitzgerald, Tom Jones, Johnny Mathis, Glenn Miller, Marilyn Monroe, Rod Stewart og Van Morrison samt Johnny Mercer selv. Ann-Margret spilte inn sangen og ga den ut på albumet Songs from The Swinger and Other Swingin' Songs i 1966.

Kjente versjoner

Judy Garland spilte inn sangen i 1942. Glenn Millers versjon havnet året etter på førsteplass på Billboard-listen, og lå på listen i til sammen 14 uker. Margaret Whitings versjon, som hun spilte inn sammen med Freddie Slack Orchestra, gikk samme året inn på en tiendeplass på Billboard-listen. Frank Sinatra spilte inn sangen to ganger; først som en ballade i 1946 og deretter en lett swingversjon som ble utgitt i 1961. Han fremførte også en versjon av sangen, med noe endret tekst, på festen han arrangerte kvelden før John F. Kennedy skulle innsettes til USAs neste president. Sangen var for anledningen omdøpt til «That Old Jack Magic». I 1950 spilte Billy Daniels inn sangen og ble deretter kjent under kallenavnet «The Old Black Magic Man». Sammy Davis jr.s versjon av sangen lå i 1955 på Billboard-listen i seks uker, med en 16.-plass som høyeste plassering. Han fremførte også sangen da han hadde en gjesterolle i TV-serien I Dream of Jeannie. Sangen har også blitt spilt inn av blant annet Ella Fitzgerald, Johnny Mathis, Bing Crosby, Tom Jones, Ray Anthony, Miles Davis, Tony Bennett, Rod Stewart, Doris Day, Glenn Miller, Rosemary Clooney, Van Morrison, The Platters, Mel Tormé og Peggy Lee. Johnny Mercer, som skrev teksten til sangen, spilte den inn i 1974.
Melodien til sangen er inkludert i filmen Alt om Eva fra 1950. Marilyn Monroe fremførte sangen i filmen Bus Stop fra 1956. Rollefiguren hun spilte var en lite talentfull barsangerinne og publikum hørte ikke etter da hun sang. En ung cowboy, spilt av Don Murray, lot seg imidlertid imponere og sørget for at publikum var stille gjennom resten av fremførelsen hennes. Jerry Lewis fremførte sangen i filmen The Nutty Professor fra 1963. Kevin Spacey fremførte sangen i filmen Midnatt i det gode og ondes hage fra 1997. Judy Garlands versjon av sangen ble inkludert i dokumentarfilmen Enron: The Smartest Guys in the Room fra 2005. Sangen var brukt som bakgrunnsmusikk i filmen Star Trek III: The Search for Spock fra 1984. Den blir også fremført i to episoder av TV-serien Star Trek: Voyager. Første gang ble den sunget av rollefiguren Seven of Nine, spilt av Jeri Ryan, i episoden «The Killing Game». Den andre gangen ble den fremført av The Doctor og Harry Kim, sammen med Kims jazzband, Harry Kim and the Kimtones, i episoden «Virtuoso».
Hønerævskøyte

Opprinnelse

Skøyta som en ny fartøystype ble «importert» fra Sør- eller Østlandet vestover til de vestlandske fjordene der de avløste de eldre råseilsjektene. Som hendige småfartøyer overtok disse en rekke ulike roller til sjøs, spesielt fraktfarten langs Vestlandet og fiskeriet lengre ute på havet. I Sunnhordland og til dels i Møre og Romsdal ble den nye typen videreutviklet til de såkalte hønerævskøyter. Som rent fraktefartøy var typen viktig for trafikken mellom fjordene og tettsteder eller byer i nærheten, og mye av lasten som bondevarer, poteter, grønnsaker, ved og lignende ble ført på dekket.

Konstruksjon

Som de andre skøytene hadde hønerævskøyta opprinnelse som en spiss- eller rundgattet dekksbåt, men de lokale båtbyggere kuttet av den øverste delen av akterstevnen og lagt ut to solide dragere boltet til skroget et stykke akterfor midtskips. Foran akterstevnen med roret ble det lagt ut korte bjelker, oppå denne konstruksjonen akterut ble det så lagt dekksplank. Denne «balkongen» ble ikke noe vakker avslutning på denne harmoniske skøyta, men formålet med konstruksjonen var først og fremst praktisk. På alle hønerævskøyter gikk en høy skansekledning langs relingen fra forstevnen ut til akterenden.
Det var dessuten også en billig improvisering på en del skøyter, men de fleste hønerævskøyter var «født» med den spesielle akterenden. Ved det første inntrykk virket høneræva påspikret som et skjemmende pålegg på et fint fartøy, dessuten hendte det at den ble slått i stykker under slag fra sjøen.

Videre utvikling

En typisk hønerævskøyte kunne ha en lengde opptil omtrent 60 fot med en drektighet på nær 10 lester, er klinkbygget og slupprigget med en høy mast som på de sørnorske sluppene. Skøyta kunne ha både klyver og jager satt på stag, et trekk som ikke finnes på sluppens rigg. I tidsrommet fram til 1890-årene var de fleste hønerævskøytene av den samme type med felles konstruksjon, men en ny generasjon kom med kravellbygging.
I 1890-årene vant den nye byggemetoden fram i de fleste verft over hele landet. Større lasteevne og større dimensjoner samt krav på bedre sjødyktighet ble viktig. Dette førte til en tilpassing av flere fartøystyper, deriblant hønerævskøyta.
Hønerævskøyta fikk en ny skrogform med rett, nesten verikal forstevn som sikkert var kommet fra den engelske kutteren som ble vanligere i norske farvann mot slutten av århundret. Den var skarp forover og deretter ble kalt «den rettstevnet hønerævskøyten» i motsetning til den eldre typen som ble kalt «rundstevnet hønerævskøyten».
Den nye typen oppstod i Stord og Hardanger der den helt avløste den eldre typen, de fikk også en ny rigg med pålemast. Fra pålemasten ble det benyttet forskjellige seilføring, av forseil hadde de bare fokk og klyver. De større hønerævskøyter fikk to master, de ble kalt topinneren på Vestlandet, de skal ha vært temmelig store: opptil 65-70 fot lange.
Magalang

Magalang er en kommune i provinsen Pampanga i Filippinene. Den hadde 113 147 innbyggere ved folketellingen i 2015.
Sam & Max Hit the Road

Oppfølger

LucasArts ga ut en pressemelding 23. august 2002, som sa at de holdt på å utvikle en oppfølger til spillet kalt Sam & Max Freelance Police. Oppfølgeren skulle også være et pek-og-klikk eventyrspill, men med 3D-grafikk. Michael Stemmle, som var med på å lage Sam & Max Hit the Road, var hovedregissør på dette spillet sammen med Steve Purcell som også bidro med historie og konsepttegninger. Dette spillet ble uventet kansellert 3. mars 2004.
Buret (distrikt)

Buret var et av Kenyas 71 administrative distrikter, og ligger i den tidligere provinsen Rift Valley. Det har et areal på 955 km². I 1999 hadde distriktet 316 882 innbyggere. Hovedstaden er Litein.